Με μερική απασχόληση και μέσο μισθό 385,53 ευρώ απασχολείται το 30% όσων εργάζονται στον ιδιωτικό τομέα και δηλώνονται μέσω των αναλυτικών περιοδικών δηλώσεων στον ΕΦΚΑ.

Τα στοιχεία του υπερταμείου, που αφορούν τον Νοέμβριο του 2017, είναι για έναν ακόμη μήνα άκρως αποκαλυπτικά και αναδεικνύουν την πραγματική εικόνα της εγχώριας αγοράς εργασίας, με αιχμή την υποαμειβόμενη μερική απασχόληση.

Αναλυτικά, από την επεξεργασία των αναλυτικών περιοδικών δηλώσεων (ΑΠΔ) που υπεβλήθησαν το Νοέμβριο του 2017, από το σύνολο των 2.071.338 ασφαλισμένων μισθωτών, οι 629.687 εργάζονται με «ευέλικτες» μορφές εργασίας και καλούνται να ζήσουν με μισθό μόλις 385,53 ευρώ μεικτά. Στην πράξη, οι εργαζόμενοι καλούνται να ζήσουν με ποσά που καθαρά είναι σημαντικά χαμηλότερα από τα 360 ευρώ που αντιστοιχούν στο επίδομα ανεργίας. Μάλιστα, από τα στοιχεία προκύπτει ότι οι «ελαστικά» εργαζόμενοι τον Νοέμβριο του 2017 μειώθηκαν κατά 27.855 άτομα σε σχέση με τον Οκτώβριο του ίδιου χρόνου, κυρίως λόγω της λήξης της τουριστικής περιόδου.

Επίσης τον Νοέμβριο ο αριθμός των ασφαλισμένων στις επιχειρήσεις μειώθηκε κατά 5,51%, ενώ στα οικοδομοτεχνικά έργα μειώθηκε κατά 1,39%. Η μέση απασχόληση αυξήθηκε στις επιχειρήσεις κατά 0,33% και μειώθηκε στα οικοδομοτεχνικά έργα κατά 1,71%. Αντίστοιχα, τo μέσο ημερομίσθιο στις κοινές επιχειρήσεις αυξήθηκε κατά 0,30% και στα οικοδομοτεχνικά έργα μειώθηκε κατά 0,23%.

Ο μέσος μισθός στις κοινές επιχειρήσεις αυξήθηκε κατά 0,65% και στα οικοδομοτεχνικά έργα μειώθηκε κατά 1,94%.

Στο σύνολο των ασφαλισμένων η μέση απασχόληση είναι 20,95 ημέρες, στους ασφαλισμένους στις κοινές επιχειρήσεις 21,07 και στους ασφαλισμένους στα οικοδομοτεχνικά έργα 14,34.

Στο σύνολο των κοινών επιχειρήσεων, σε ασφαλισμένους με πλήρη απασχόληση, το μέσο ημερομίσθιο ανέρχεται σε 50,37 ευρώ και ο μέσος μισθός σε 1.160,92 ευρώ, ενώ στη μερική απασχόληση ανέρχονται σε 23,38 ευρώ και 385,53 ευρώ αντίστοιχα. Στα οικοδομοτεχνικά έργα το μέσο ημερομίσθιο είναι 39,42 ευρώ και ο μέσος μισθός 565,28 ευρώ.

Στο σύνολο των επιχειρήσεων 21,75% των ασφαλισμένων είναι έως 29 ετών και 52,34% έως 39 ετών. Επίσης, 71,80% του συνόλου των ασφαλισμένων είναι ηλικίας 25 έως 49 ετών, με το ποσοστό να διατηρείται σχεδόν ίδιο στις κοινές επιχειρήσεις (71,92%) και να μειώνεται στα οικοδομοτεχνικά έργα (65,40%). Το 21,89% απασχολείται στον κλάδο του χονδρικού και λιανικού εμπορίου, 13,77% στον κλάδο των ξενοδοχείων και εστιατορίων και 13,38% στις μεεταποιητικές βιομηχανίες.